આપણને કયારેય ઈતિહાસની આ ટર્મિનોલોજિને ચેલેન્જ કરવાનો વિચાર સુદ્ધા નથી આવ્યો. હિન્દુસ્તાન પર બ્રિટિશ હકૂમતની જેમ સદીઓ સુધી મોગલોની હકૂમત રહી એવું છલકપટભર્યું સરળીકરણ સામ્યવાદી ઈતિહાસકારોએ આપણને કરી આપ્યું અને આપણે સૌ ચૂપચાપ ગ્રાઈપ વોટરની જેમ એને પી ગયા. મુગલયુગ, બ્રિટિશયુગ, ગાંધીયુગ- આ ત્રણેય યુગનું નામકરણ જુઠું છે. સ્વાતંત્ર્યની લડતના ઘર્ષણના સમયમાં ગાંધીજી કે ગાંધીવિચારોની સાથે સહમત નહીં થનારાઓની સંખ્યા ઘણા મોટા પ્રમાણમાં હતી. ‘ગાંધીયુગ‘ જેવું લેબલ તમે ચીટકાડો છો ત્યારે વીર સાવરકર, શહીદ ભગત સિંહ અને સૌથી વધારે તો સુભાષચંદ્ર બોઝ જેવા અનગિનત નેતાઓની તમે તૌહિન કરો છો. આ બધા એ જ સમયગાળામાં પ્રવૃત્ત હતા જે પિરિયડને કોન્ગ્રેસીઓના પિઠ્ઠુ જેવા સામ્યવાદીઓએ ‘ગાંધીયુગ‘ નામ આપ્યું છે.